सवाल है कि वह अनारकली कौन थी जिसके नाम पर यह मकबरा बनाया गया था? अनारकली को काल्पनिक मानने वालों का कहना है कि दरअसल अनारकली किसी मकबरे में दफ्न मरहूम का नहीं बल्कि उस बगीचे का नाम था जिसमें यह मकबरा बना था। और यह मकबरा जहाँगीर की एक बीवी और उसके बेटे सुल्तान परवेज की माँ साहिबे जमाल का था। ऐसा दावा करने वालों ने मकबरे के आसपास बगीचा होने के सबूत तो पेश किए, लेकिन सुल्तान परवेज के ननिहाल से सूत्र जोड़ने पर दूसरा दावा ठीक नहीं पाया गया। जबकि इसीके बरअक्स अनारकली को एक वास्तविक किरदार मानने वाले सबूतों को देखें, तो एक अलग ही कहानी सामने आती है।